b'\n_START_ARTICLE_\nGriloblatoidi\n_START_SECTION_\nOpis\n_START_PARAGRAPH_\nSo srednje velike \xc5\xbeu\xc5\xbeelke (20\xe2\x80\x9335\xc2\xa0cm) brez kril, z mehkim, podolgovatim telesom blede barve in prognatno glavo. Protoraks je kvadratne oblike in ve\xc4\x8dji od ostalih dveh \xc4\x8dlenov oprsja. Na glavi so obustne okon\xc4\x8dine v obliki grizala in dolge, nitaste tipalnice. Sestavljene o\xc4\x8di so reducirane ali povsem manjkajo. Zadek je sestavljen iz desetih dobro razvitih \xc4\x8dlenov in ostankov enajstega, ki nosi cerka s po 5 do 9 \xc4\x8dleni. Samice imajo kratke ovipozitorje, samci pa asimetri\xc4\x8dne genitalije. Aktivni so pri nizkih temperaturah pono\xc4\x8di, prehranjujejo se z mrtvimi \xc4\x8dlenono\xc5\xbeci in drugim organskim materialom, ki jih i\xc5\xa1\xc4\x8dejo na vla\xc5\xbenih mestih._NEWLINE_Po parjenju samica odlo\xc5\xbei jaj\xc4\x8deca, ki lahko mirujejo do enega leta v vla\xc5\xbenem lesu ali zemlji pod kamni. Imajo nepopolno preobrazbo - nimfe so podobne odraslim \xc5\xbeivalim, levijo se osemkrat preden odrastejo.\n_START_SECTION_\nSistematika\n_START_PARAGRAPH_\nGriloblatoidi so drugotno brez kril in sodijo v skupino Neoptera, vendar njihov sistematski polo\xc5\xbeaj znotraj te skupine \xc5\xa1e ni povsem pojasnjen. Po filogenetskih teorijah naj bi bili bodisi vmesni \xc4\x8dlen med \xc5\xa1\xc4\x8durki in kobilicami, bodisi primitivne kobilice. Razli\xc4\x8dne morfolo\xc5\xa1ke znake si delijo z nogoprelci, strigalicami in \xc5\xbeivalmi iz nadreda Dictyoptera, po embrionalnem razvoju pa so podobni kobilicam. Po izsledkih genetskih raziskav predstavljajo sestrsko skupino nadredu Dictyoptera, skupaj z novo odkritim redom bogomolkastih pali\xc4\x8dnjakov._NEWLINE_Njihov videz je zmedel tudi odkritelja. Prvo opisano vrsto je poimenoval Gryloblatta campodeiformis. Prevod imena bi pomenil nekako\xc2\xa0\xc2\xbbizgleda kot kri\xc5\xbeanec \xc4\x8dri\xc4\x8dka, \xc5\xa1\xc4\x8durka in dvorepke iz rodu Campodea\xc2\xab. \xc5\xbdival je prvotno uvrstil med kobilice._NEWLINE_Red sestavlja samo ena dru\xc5\xbeina - Grylloblattidae, v katero uvr\xc5\xa1\xc4\x8damo 5 rodov s 25 poznanimi vrstami.'